35. schôdza NR SR - 5.deň - B. popoludní
Dátum: 2025-06-03
Poslanec: Dej, Dávid (PS)
Druh vystúpenia: Vystúpenie

98. Ďakujem veľmi pekne ešte raz za slovo. Tak ako som spomínal v úvode, tento návrh zákona teda už v tomto volebnom období opätovne predkladáme s kolegyňou Petrík a jedná sa aj o to, aby si teda mladým ľuďom z toho prechodu z tých študentských, či už stredných a vysokých škôl, mohli prejsť na ten pracovný trh. Ale čo k tomu dneska, je tá situácia ohľadom toho, že chýba dostatočná prax. Je úplne pochopiteľné, že tí zamestnávatelia chcú zamestnať aj takých ľudí, ale chcú zamestnať takých ľudí, ktorí majú nejakú pracovnú skúsenosť a naozaj na trhu práce je niečo, čo je naozaj očakávané, ale, bohužiaľ, mnoho mladých ľudí túto pracovnú skúsenosť nemá. No a preto návrh zákona hovorí o tom, že už dneska teda máme program alebo inštitút absolventskej praxe, to je niečo, čo už existuje a to, čo my týmto návrhom zákona chceme docieliť, je to, že túto absolventskú prax zdostupníme. A zdostupníme ju aj z finančného hľadiska, časového, ale aj z toho, že ten príspevok bude musieť byť po novom, ak by tento návrh zákona prišiel do platnosti, vyplatený. Ja sa chcem ešte vrátiť k tomu, čo som hovoril v úvode tohto návrhu zákona, pokúsim sa byť aj vzhľadom na čas stručný. Jedná sa teda predovšetkým o tom, že mladí ľudia by aj chceli pracovať, chceli by sa zamestnať, ale naozaj sú znevýhodnení v tom, že nemajú pracovné skúsenosti, pretože dneska tie školy, či už stredné alebo vysoké, tú prax nejakým spôsobom neponúkajú a keď aj, tak nie je dostatočná. No a práve táto absolventská prax by mohla pomôcť mladým ľuďom sa uplatniť a nájsť si zamestnanie, pretože ak by sa na takúto absolventskú prax prihlásili a tento návrh by prišiel do platnosti, tak by sa jednak zvýšil ten príspevok, ktorý momentálne je na úrovni okolo 273 eur, my navrhujeme to zvýšiť na vyše takmer 330 euro a naviazať to na 40 % minimálnej mzdy. To znamená, že by tam bol nejaký automat, teda ak by tá minimálna mzda stúpala, tak by aj ten príspevok, samozrejme, stúpal. Čo sa týka tej lehoty tej praxe, tak sa to snažíme zmeniť teda z povinných troch mesiacov minimálne na dva. Jedná sa o flexibilitu a takisto chceme, aby ten príspevok tam bola povinnosť to vyplatiť, lebo dneska je tam iba možnosť, ale nie je tam povinnosť. Ja som sa bavil s mnoho mladými ľuďmi, aj mi písali a naozaj sú ľudia, ktorí túto absolventskú prax zabsolvovali a celkom si ju pochvaľovali, ale boli aj takí, ktorí sa úplne z logických dôvodov a teda hlavne z tých ekonomických nemôžu na tento program prihlásiť, pretože im to ich finančná situácia a ich sociálno-ekonomické zázemie neumožňuje. A práve táto absolventská prax by mohla pomôcť tomu, ak by sa ten finančný príspevok, tá odmena navýšila, že by mohli mať o to záujem. A naozaj je to dobré aj pre tých zamestnávateľov, aj pre tých mladých ľudí, lebo keď sa tí mladí ľudia prihlásia, tak nejakým spôsobom, ak tú absolventskú prax absolvujú v plnom rozsahu, tak aj ten zamestnávateľ predsa vie, že koho tam mal a čím si prešiel a dokážu ho možno nejakým spôsobom naučiť už sa na to, že ak by ho teda zamestnal na trvalý pracovný pomer, tak by tam mal človeka, ktorého pozná a ktorého si v zásade za tých pár mesiacov dokázal aj vychovať. Ja už teda prejdem k záveru aj vzhľadom na to, že ten čas je relatívne obmedzený, ale verím tomu, že vaše voľné ruky pri hlasovaní obmedzené nebudú a pomôžete mi tento návrh zákona schváliť. Teraz sa prihováram, samozrejme, ku koalícii, keďže tento návrh zákona sme s kolegyňou Simonou Petrík predkladali a podporu nenašiel. Tak verím tomu, že každý si zaslúži tú druhú šancu, tak ja verím tomu, že tento návrh zákona, keď už je opätovne predkladaný, schválite. Naozaj tam nie je žiadne ideologické podfarbenie, on nemá ani nejaký negatívny vplyv na rozpočet, práve naopak, on by zvýšil zamestnanosť mladých ľudí a ja si myslím, že takéto zákony by sme tu mohli podporiť. Povedzme si úprimne, až tak veľa dobrých zákonov za toto volebné obdobie tu neprešlo, takže je tu jeden, ktorý by ste podporiť mohli a týmto aj ukončujem svoje vystúpenie. Ďakujem veľmi pekne.